text:  Jeden skutočný nefalšovaný vojnový filmový klenot. Tak hodnotím Mendesove "1917". Film je podľa mňa excelentne natočený, pôsobí veľmi autenticky a silne na ma preniesol celkovú atmosféru z obdobia prvej svetovej vojny. Veľmi sa mi páči naša ústredná dvojica a veľmi na nich oceňujem, že nie sú to vojaci, ktorí sú rozhodnutí len strieľať na všetko čo sa hýbe. Naopak sú veľmi opatrní, snažia sa veci správne vyhodnotiť a splniť svoju úlohu. Tom okrem toho je aj do toho všetkého osobne zanietený a je rozhodnutý misiu splniť. Willa si do toho nanominoval bez toho, aby vôbec vedel do čoho idú, no ich priateľstvo, ktoré sa tu ukáže je podľa mňa veľmi silne spracované. Všetci už hovorili o kamere, tak môžem tiež iba potvrdiť, je vynikajúca. Pôsobí to skutočne, ako keby sme sledovali príbeh dvoch vojakov počas dvoch dní. Film má veľmi silné momentky, o ktorých toho ale nemôžem veľa povedať, pretože by som išiel do veľkých spoilerov. A myslím si, že najlepšie bude, aby ste si to s našimi hrdinami prešli s čo najmenším množstvom informácií. Vďaka tomu na mňa niektoré scénky skutočne poriadne zapôsobili. Záver je skutočne skvelé finále a sledovať Willa ako robí maximum preto, aby zastavil už rozbehnutú akciu je silné. Je vidno, že nezáleží na tom čo bude. Úloha je prvoradá. To je to na čom záleží. Je super, že je film počas správnych momentov uvoľnený vďaka humoru alebo aj prekvapivej a nevinnej romantike. Síce na chvíľu, ale aj tak. Ako celok ide pre mňa o veľmi silný vojnový film, ktorý ostane v pamäti ešte veľmi dlho. A je to rozhodne film, ktorý stojí za to vidieť. Mínusy filmu sú len vyslovené detaily. Ako napríklad by som chcel vedieť kto nadojil mlieko na farme, ktoré tam bolo čerstvé. Alebo by som chcel vedieť, prečo boli papiere aj po pobyte v rieke stále suché. To sú trošku nedotiahnuté detaily. Ale ak to sú moje najväčšie problémy, nemám sa moc čo sťažovať. Hodnotenie: A
item_title: 1917
item_directors: Sam Mendes
item_screenwriters: Sam Mendes Krysty Wilson-Cairns
item_cast: George MacKay Dean-Charles Chapman Colin Firth Benedict Cumberbatch Mark Strong Andrew Scott Richard Madden Adrian Scarborough Anson Boon Tommy French Nabhaan Rizwan Daniel Mays Pip Carter Gerran Howell John Hollingworth Billy Postlethwaite Josef Davies Spike Leighton Jamie Parker Robert Maaser Jack Shalloo Elliot Edusah Chris Walley Michael Jibson Richard McCabe Richard Dempsey Phil Cheadle Merlin Leonhardt Bogdan Kumšackij Josh Turner Jacob James Beswick Michael Rouse Claire Duburcq Adam Hugill